               COMISIA EUROPEANĂ
            Bruxelles, 14.9.2016
            COM(2016) 583 final
            2016/0275(COD)
            Propunere de
            DECIZIE A PARLAMENTULUI EUROPEAN ŞI A CONSILIULUI
            de modificare a Deciziei nr. 466/2014/UE de acordare a unei garanții a UE Băncii Europene de Investiții pentru pierderile rezultate din operațiuni de finanțare care sprijină proiecte de investiții în afara Uniunii

               EXPUNERE DE MOTIVE

               1.
                     CONTEXTUL PROPUNERII

               •
                     Motivele și obiectivele propunerii

               Prezenta propunere face parte dintr-un plan de investiții externe (PIE) ambițios, anunțat în Comunicarea Comisiei din 7 iunie 2016 privind stabilirea unui nou cadru de parteneriat cu țările terțe bazat pe Agenda europeană privind migrația
                  1
               . Inițiativa PIE a fost ulterior aprobată de Consiliul European la data de 28 iunie 2016 și își propune să abordeze cauzele profunde ale migrației, contribuind la atingerea obiectivelor de dezvoltare durabilă. Prezenta propunere va permite Băncii Europene de Investiții (BEI) să contribuie la PIE, extinzând mandatul BEI de acordare a împrumuturilor externe, atât din punct de vedere cantitativ, cât și calitativ. Acest lucru va permite BEI să contribuie rapid la obiectivele PIE, în special prin furnizarea de finanțare suplimentară beneficiarilor din sectorul privat. Împreună cu componentele suplimentare („elementele fundamentale”) enumerate mai jos, prezenta propunere prezintă elementele-cheie pentru contribuția BEI la PIE.

                  Domeniul global de aplicare și condițiile generale ale acoperirii garanției UE pentru operațiunile externe ale BEI sunt prevăzute în deciziile Parlamentului European și ale Consiliului. Cea mai recentă decizie în ceea ce privește operațiunile de finanțare ale BEI din afara Uniunii în cursul perioadei 2014-2020 a fost stabilită prin Decizia nr. 466/2014/UE a Parlamentului European și a Consiliului din 16 aprilie 2014 (denumită în continuare „decizia”).

                  Nevoia de o garanție de la bugetul UE pentru operațiunile externe ale BEI decurge din obligația BEI, prevăzută în statutul acesteia, de a garanta un nivel adecvat de securitate pentru toate operațiunile sale de creditare și, în sens mai larg, din necesitatea de a proteja bonitatea financiară a BEI. Garanția UE a fost principalul instrument de asigurare a compatibilității dintre structura financiară a BEI, care prezintă un efect de levier mai important decât al altor instituții financiare internaționale (IFI), și riscul inerent semnificativ mai mare al acordării de împrumuturi țărilor terțe, luând în considerare nevoia de a evita o deteriorare a ratingului AAA al băncii și de a limita totodată consumul de capital al BEI.

                  Uniunea acordă o garanție bugetară BEI, care acoperă riscurile de natură suverană și politică legate de operațiunile sale de finanțare efectuate în afara Uniunii în sprijinul obiectivelor de politică externă ale Uniunii. În plus, BEI finanțează, pe risc propriu, operațiuni în afara Uniunii cu risc scăzut („investment grade operations”), precum și activități în temeiul mandatelor specifice, cum ar fi în țările ACP.

                  Articolul 19 din decizie solicită Comisiei, în cooperare cu BEI, să prezinte Parlamentului European și Consiliului un raport la jumătatea perioadei, prin care se evaluează punerea în aplicare a deciziei respective în primii ani (2014-2016). Raportul ar trebui să fie însoțit, după caz, de o propunere de modificare a deciziei. Raportul la jumătatea perioadei se bazează pe o evaluare externă independentă și pe contribuția din partea BEI. În special, raportul propune modificarea listei țărilor eligibile.

                  Pe baza previziunilor BEI privind creditarea în regiune pe întreaga perioadă a mandatului, Comisia consideră că există dificultăți în ceea ce privește menținerea operațiunilor de finanțare externă ale BEI în temeiul garanției UE pentru perioada rămasă din actualele perspective financiare 2014-2020. În plus, ținând cont de gradul de risc al țărilor (de exemplu în vecinătatea estică), posibilitățile de a utiliza facilitățile de finanțare pe risc propriu ale BEI sunt limitate. Mai mult, la 18 martie 2016, Consiliul European a invitat BEI să prezinte, la reuniunea acestuia din luna iunie, „o inițiativă concretă destinată mobilizării rapide a unei finanțări suplimentare în sprijinul creșterii durabile, al infrastructurii vitale și al coeziunii sociale în vecinătatea sudică și în țările din Balcanii de Vest.” La 16 iunie 2016, ca răspuns la concluziile Consiliului European din 18 martie 2016, Consiliul de administrație al BEI a discutat un document care constituie baza pentru propunerea BEI către Consiliul European. În concluziile sale din 28 iunie 2016, Consiliul European a declarat că „inițiativa Băncii Europene de Investiții în țările din vecinătatea sudică și din Balcanii de Vest, ca prim pas în noul cadru de cooperare, va contribui la stimularea investițiilor în țările partenere și se bucură de sprijinul nostru deplin”. Documentul BEI se bazează pe trei elemente fundamentale:

               Primul element fundamental: Intensificarea activităților care sunt posibile în temeiul cadrelor existente.

               Cel de al doilea element fundamental: Îmbunătățirea gamei de produse oferite în regiuni, în vederea susținerii, în principal, a sectorului public.

               Cel de al treilea element fundamental: Îmbunătățirea gamei de produse oferite în regiuni, în vederea susținerii, în principal, a sectorului privat.

                  Primul element fundamental (împrumuturi în valoare de 2 miliarde EUR ) va fi pus în aplicare în cadrul mandatelor și al mecanismelor existente, prin intensificarea creditării la un nivel care utilizează pe deplin plafoanele disponibile, stabilite de mandatul actual.

                  Pentru cel de al doilea element fundamental(împrumuturi în valoare de 1,4 miliarde EUR), BEI a preconizat o majorare a plafoanelor globale ale mandatului cu 1,4 miliarde EUR.

                  Cel de al treilea element fundamental implică o creștere cu 2,3 miliarde EUR a volumului de creditare și o extindere a garanției UE, în vederea acoperirii riscurilor comerciale. Pentru împrumuturile acordate de BEI sectorului privat, garanția UE este în prezent limitată la cazurile de risc politic, astfel cum sunt descrise în decizie. Suma respectivă ar trebui să fie utilizată pe deplin pentru a ajuta refugiații și comunitățile-gazdă din zonele afectate de criză.

                  Împreună, cele trei elemente fundamentale alcătuiesc Inițiativei BEI pentru reziliență în vecinătatea sudică și în Balcanii de Vest, („Inițiativa BEI pentru reziliență”), care, la rândul său, face parte integrantă din PIE.

                  Pe baza constatărilor evaluării la jumătatea perioadei și în contextul Inițiativei BEI pentru reziliență, Comisia propune modificarea deciziei, după cum urmează:

                  •
                        introducerea unui al patrulea obiectiv de nivel înalt al mandatului, care să abordeze cauzele profunde ale migrației. O explicație detaliată este, de asemenea, prevăzută în partea 5.

                  •
                        deblocarea celor 3 miliarde EUR opționale, cu aceeași distribuție a plafoanelor regionale ca și înainte. Comisia propune ca sprijinul în valoare de 1,4 miliarde EUR acordat de BEI sectorului public și destinat refugiaților și comunităților-gazdă (cel de-al doilea element fundamental al inițiativei pentru reziliență) să fie inclus în mandatul opțional activat de 3 miliarde EUR.

                  •
                        crearea unui plafon suplimentar de 2,3 miliarde EUR pentru mandatul BEI de acordare de împrumuturi pentru sectorul privat (cel de-al treilea element fundamental al inițiativei BEI pentru reziliență), introducând totodată o garanție generală pentru operațiunile din sectorul privat care sunt legate în mod direct de refugiați și de comunitățile-gazdă, extinzând astfel domeniul de aplicare al garanției UE la riscurile comerciale.

                  •
                        permiterea unei flexibilități mai mari BEI, pentru ca banca să efectueze transferuri între regiuni în cadrul plafoanelor alocărilor (aceste transferuri între regiuni ar trece de la nivelul actual de 10 % la 20 %), dar numai în favoarea regiunilor cu prioritate ridicată pentru Uniune, în special Ucraina și regiunile implicate în răspunsul la criza migrației, sau pentru orice alte provocări viitoare în perioada rămasă din mandatul 2014-2020. Această flexibilitate sporită nu se aplică noului mandat al BEI de acordare de împrumuturi pentru sectorul privat din cadrul Inițiativei BEI pentru reziliență.

                  Introducerea acestor noi elemente necesită anumite modificări ale deciziei.

               •
                     Coerența cu dispozițiile existente în domeniul de politică

                  Organismele de conducere ale BEI sunt încurajate să ia măsurile necesare în vederea adaptării activității BEI pentru a contribui la politicile externe ale Uniunii în mod eficient, precum și pentru a se conforma în mod corespunzător cerințelor prevăzute de decizie. Garanția UE se acordă numai pentru operațiunile de finanțare ale BEI care, respectând cerințele prevăzute în decizie, au valoare adăugată, conform propriei evaluări a BEI, și sprijină oricare dintre următoarele obiective de nivel înalt, astfel cum sunt definite la articolul 3 din decizie:

                  1. dezvoltarea sectorului privat local, în special sprijinirea întreprinderilor mici și mijlocii (IMM-uri);

                  2. dezvoltarea infrastructurii sociale și economice, inclusiv a infrastructurii de transport, energie și mediu, precum și a tehnologiei informației și comunicațiilor; a sănătății și a educației.

                  3. atenuarea schimbărilor climatice și adaptarea la acestea.

                  În plus față de cele trei obiective de nivel înalt, integrarea regională a țărilor este considerată un obiectiv subiacent, incluzând în special integrarea economică între țările în fază de preaderare, țările vizate de politica de vecinătate și Uniune.

                  Se propune să se adauge un nou obiectiv de politică de nivel înalt, constând într-un răspuns strategic, care să abordeze cauzele profunde ale migrației.

                  Acoperirea garanției UE îi permite Băncii Europene de Investiții să efectueze operațiuni în afara Uniunii, limitând, în același timp, expunerea la risc a BEI și menținând astfel bonitatea financiară a băncii. Prin efectuarea acestor operațiuni de finanțare în afara Uniunii, BEI contribuie în mod indirect la obiectivele de politică ale Uniunii, printre care se numără reducerea sărăciei prin intermediul creșterii economice favorabile incluziunii, al economiei durabile, al dezvoltării pe plan social și al mediului, precum și prosperitatea Uniunii într-un context economic mondial în schimbare.

                  În acest scop, Comisia, SEAE și BEI cooperează și asigură alinierea acțiunilor externe ale BEI la obiectivele de politică externă ale UE, în vederea maximizării sinergiilor dintre finanțarea BEI și resursele bugetare ale Uniunii Europene, în special printr-un dialog periodic și sistematic și prin consultarea timpurie cu privire la politici, strategii și rezerva de proiecte (Memorandumul de înțelegere între Comisie și BEI a fost elaborat în consultare cu SEAE și a fost semnat la 12 septembrie 2013). Pentru a oferi măsuri practice de conectare a obiectivelor generale ale garanției UE cu punerea lor în aplicare de către BEI, Comisia și-a actualizat orientările operaționale tehnice regionale la 8 mai 2015.

               •
                     Coerența cu alte politici ale Uniunii

                  Ca urmare a solicitării Consiliului European din 18 martie 2016, inițiativa propusă de BEI vizează țările din vecinătatea sudică și din regiunea Balcanilor de Vest. Aceste țări au în special nevoi urgente de finanțare legate de criza refugiaților. Această regiune este, de asemenea, principala regiune în care intervine BEI, în care banca dispune de experiență, de rețele și de rezultate semnificative în ceea ce privește oferirea de soluții de finanțare specifice sub formă de împrumuturi, de finanțări mixte și de consultanță.

                  BEI trebuie să contribuie la reziliența economică și la garantarea dezvoltării durabile, având în vedere afluxul de migranți și refugiați. Acest lucru se va realiza prin activitatea sa în două domenii cheie:

                  - abordarea necesităților în materie de consolidare a infrastructurii și de servicii conexe, pentru a răspunde unei creșteri bruște a populației;

                  - stimularea oportunităților de încadrare în muncă pentru comunitățile-gazdă și refugiați, pentru a favoriza integrarea economică și pentru a le permite refugiaților să devină independenți.

                  BEI poate sprijini eforturile de a soluționa aceste aspecte, atât prin sprijinul acordat sectorului privat (IMM-uri, finanțarea întreprinderilor și microfinanțarea), cât și prin susținerea eforturilor sectorului public (inclusiv municipalitățile și entitățile din sectorul public) în ceea ce privește infrastructura și serviciile care să răspundă nevoilor sporite în mod semnificativ.

               2.
                     TEMEI JURIDIC, SUBSIDIARITATE ȘI PROPORȚIONALITATE

               •
                     Temeiul juridic

                  Propunerea de decizie de modificare a Deciziei nr. 466/2014/UE a Parlamentului European și a Consiliului se fondează pe temeiul juridic dublu oferit de articolele 209 și 212 din Tratatul privind funcționarea Uniunii Europene (denumit în continuare „tratatul”). În special articolul 209 alineatul (3) din tratat, coroborat cu articolul 208 din tratat, prevede că BEI contribuie, în conformitate cu condițiile prevăzute de statutul său, la punerea în aplicare a măsurilor necesare realizării obiectivelor politicii de cooperare pentru dezvoltare a Uniunii.

               •
                     Proporționalitatea

                  Propunerea respectă principiul proporționalității, deoarece garanția UE s-a dovedit a fi un mijloc eficient de acoperire a riscurilor politice și suverane referitoare la operațiunile externe ale BEI realizate în sprijinul politicilor externe ale Uniunii. Mandatul ce are ca obiect garanția UE pentru 2014-2020 permite menținerea practicii actuale eficiente și viabile din punct de vedere economic.

               •Subsidiaritatea (pentru competență neexclusivă) și proporționalitatea

               În conformitate cu principiile subsidiarității și proporționalității prevăzute la articolul 5 din TUE, obiectivele acțiunii propuse nu pot fi atinse într-o măsură suficientă de statele membre, așadar pot fi realizate mai bine la nivelul UE. Ca urmare a disparităților dintre instituțiile financiare ale statele membre în ceea ce privește capacitatea de a acționa, acțiunea la nivelul Uniunii Europene poate realiza obiectivele urmărite într-o mai mare măsură, având în vedere amploarea și efectele sale.

               3.
                     REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •
                     Evaluări ex-post/verificări ale adecvării legislației existente

                  A fost efectuată o evaluare la jumătatea perioadei în ceea ce privește punerea în aplicare a deciziei. Articolul 19 din decizie prevede cerințe specifice privind conținutul raportului:

                  „Raportul cuprinde, în special:

                  a)
                        o evaluare a aplicării politicii de alocare;

                  b)
                        o evaluare a rapoartelor BEI și, după caz, recomandări privind modalitatea de îmbunătățire a acestora;

                  c)
                        o evaluare a REM, inclusiv a indicatorilor și criteriilor de performanță, precum și a contribuției acestora la realizarea obiectivelor stabilite de prezenta decizie;

                  d)
                        o evidență detaliată a criteriilor avute în vedere pentru recomandarea privind posibila activare în totalitate sau în parte a cuantumului suplimentar opțional.”

                  Raportul Comisiei se bazează pe o evaluare efectuată de un consultant extern (PWC), precum și pe contribuția BEI.

                  Raportul consultantului este disponibil la următoarea adresă:

                     http://ec.europa.eu/dgs/economy_finance/evaluation/completed/index_en.htm

                  Raportul la jumătatea perioadei al Comisiei, care însoțește prezenta propunere, prezintă evaluarea Comisiei cu privire la rezultatele evaluării externe și prezintă pe scurt constatările evaluării la jumătatea perioadei și principalele elemente ale propunerii Comisiei, incluzând evaluarea de către Comisie a răspunsului oferit de BEI la solicitarea Consiliului European din 18 martie 2016.

               •
                     Consultările cu părțile interesate

                  Evaluarea s-a bazat în primul rând pe schimburi de opinii cu principalele părți interesate interne și externe, inclusiv cu reprezentanți ai statelor membre și cu reprezentanți ai principalelor ONG-uri relevante. Obiectivul a fost acela de a colecta informații calitative și de a integra în acest proces opiniile și punctele de vedere ale principalelor părți interesate. Pe baza raportului de diagnosticare, a fost organizat un atelier cu ONG-urile în mai 2016. Au avut loc schimburi de opinii cu reprezentanții ONG-urilor în ceea ce privește ideile de îmbunătățire identificate în etapa de diagnostic, precum și recomandările preliminare în acest sens. Pe baza tuturor acestor consultări și schimburi de opinii, consultantul extern și-a format o opinie cu privire la poziția părților interesate. Detalii privind principalul rezultat al consultărilor sunt furnizate în raportul consultantului. Evaluarea acestuia a inclus și interviuri cu personalul Comisiei și cu personalul BEI, precum și studii de caz cu privire la proiecte.

               •
                     Evaluarea impactului

               În contextul pregătirii deciziei, Comisia a efectuat o evaluare a impactului (EI) care însoțește propunerea Comisiei. Evaluarea impactului s-a bazat pe o vastă consultare cu principalele părți interesate, cu părțile afectate de decizie, cu cele implicate în implementarea ei și cu legiuitorii.

               În cadrul evaluării externe a mandatului 2014-2020, consultantul a organizat interviuri cu principalele instituții, organizații și persoane implicate în conceperea și punerea în aplicare a mandatului, precum și cu cei mai în măsură să observe rezultatele și impactul operațiunilor. Părțile interesate respective au inclus personal al BEI și al Comisiei, funcționari guvernamentali, personal din instituții financiare internaționale și din instituții de finanțare a dezvoltării, investitori instituționali privați și publici, intermediari financiari din sectorul privat și beneficiari finali din sectorul public și din cel privat. Acest proces a permis colectarea unor informații detaliate și tehnice foarte specifice și a oferit părților interesate ocazia de a contribui la evaluare cu punctele lor de vedere. Interviurile s-au axat pe aspecte precum relevanța definirii și a punerii în aplicare a mandatului de acordare a împrumuturilor externe, coerența sa în ceea ce privește acțiunea externă a UE și alte instrumente ale Uniunii, eficiența sa, vizibilitatea pentru beneficiarii finali și eficacitatea sa, măsurată prin monitorizare. Pe baza evaluării externe și a studiului de impact precedent, care a fost efectuat recent, această nouă propunere nu conține o evaluare a impactului separată, sfera de aplicare a modificărilor propuse ale deciziei fiind limitată în principal la extinderea garanției și la majorarea plafoanelor stabilite în decizie.

               4.
                     IMPLICAȚIILE BUGETARE

                  Fondul de garantare pentru acțiuni externe („Fondul de garantare”), instituit prin Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe, asigură o rezervă de lichidități pentru bugetul Uniunii în caz de pierderi rezultate din operațiuni de finanțare ale BEI sau din alte acțiuni externe ale UE, și anume împrumuturile acordate în cadrul asistenței macrofinanciare și împrumuturile Euratom. Mandatul BEI reprezintă aproximativ 90 % din portofoliul acoperit de Fondul de garantare.

                  Fondul de garantare este alimentat printr-o plată anuală de la bugetul Uniunii. Mecanismul de provizionare a Fondului de garantare, al cărui scop este acela de a menține fondul la un nivel de 9 % din suma rămasă de rambursat a împrumuturilor, creează o limită de facto a volumului mandatului extern al BEI acoperit de garanția bugetului UE. Evaluarea externă a funcționării Fondului de garantare realizată în 2016
                     2
                   a concluzionat că rata de provizionare de 9 % este considerată oportună.

                  Propunerea prevede o creștere a plafonului global al operațiunilor de finanțare ale BEI acoperite de garanția UE pentru perioada 2014-2020, prin activarea cuantumului opțional de 3 miliarde de euro menționat în decizie și prin adăugarea unui nou mandat privind acordarea de împrumuturi pentru sectorul privat pentru proiectele care abordează cauzele profunde ale migrației, în valoare de 2,3 miliarde EUR. Plafonul global va ajunge la valoarea totală de 32,3 miliarde EUR și va fi defalcat în plafoane și subplafoane regionale.

                  Nevoile bugetare suplimentare legate de provizionarea Fondului de garantare în cadrul majorării plafonului global al mandatului vor fi finanțate din linia bugetară 01 03 06 a bugetului UE. Această provizionare va fi finanțată în temeiul cadrului financiar multianual, iar calculul acesteia se bazează pe previziunile referitoare la plățile și rambursările aferente împrumuturilor garantate. În actualul cadru financiar multianual, nevoile bugetare suplimentare ar trebui să fie limitate la suma de 115 milioane EUR în perioada 2018-2020, pe baza previziunilor anuale referitoare la plățile și rambursările aferente împrumuturilor acordate de BEI. O parte din împrumuturile semnate în cadrul mandatului actual al BEI vor fi vărsate și rambursate după 2020.

                  Va fi stabilit un preț pentru garanția UE care acoperă operațiunile de finanțare ale BEI în cadrul mandatului privind acordarea de împrumuturi pentru sectorul privat. Veniturile din primele de risc aferente operațiunilor de finanțare ale BEI în cadrul mandatului privind acordarea de împrumuturi pentru sectorul privat vor fi plătite Fondului de garantare pentru a acoperi riscul comercial.

                  Implicațiile bugetare referitoare la provizionarea Fondului de garantare, inclusiv ipotezele pe care se bazează aceste implicații sunt prezentate în fișa financiară legislativă care însoțește propunerea.

               5.
                     ALTE ELEMENTE

               •
                     Planuri de punere în aplicare și măsuri de monitorizare, evaluare și raportare

                  Operațiunile de finanțare ale BEI acoperite de garanția UE sunt gestionate și monitorizate de BEI în conformitate cu propriile sale norme și proceduri, inclusiv măsuri corespunzătoare de audit, control și monitorizare. Mai mult, Consiliul de administrație al BEI, în cadrul căruia Comisia este reprezentată de un administrator și un supleant, aprobă fiecare operațiune de finanțare a BEI și monitorizează administrarea BEI în conformitate cu Statutul ei și cu directivele generale stabilite de Consiliul guvernatorilor.

                  Acordul tripartit între Comisie, Curtea de Conturi și BEI stabilește normele în baza cărora Curtea de Conturi trebuie să efectueze auditurile asupra operațiunilor de finanțare ale BEI acoperite de garanția UE.

                  În temeiul deciziei sunt elaborate rapoarte periodice. Comisia prezintă anual Parlamentului European și Consiliului rapoarte privind executarea mandatului de către BEI.

                  Raportarea rezultatelor se va baza pe un nivel adecvat de agregare a indicatorilor pentru întregul portofoliu, în cazul în care acest lucru este posibil, sau pentru un anumit sector. În contextul cadrului de măsurare a rezultatelor, acești indicatori vor fi măsurați pe tot parcursul ciclului proiectului, la nivelul evaluării, precum și în timpul monitorizării, până când proiectul este pus în aplicare pe deplin. Indicatorii vor fi măsurați de îndată ce sunt disponibile primele rezultate în materie de dezvoltare, de regulă într-o perioadă de până la trei ani de la încheierea proiectului. În măsura posibilului, indicatorii vor fi, de asemenea, utilizați pentru raportul final.

                  Mai mult, BEI furnizează Comisiei datele statistice, financiare și contabile despre fiecare dintre operațiunile de finanțare acoperite de garanția UE, necesare pentru îndeplinirea obligațiilor de raportare sau pentru a răspunde solicitărilor Curții de Conturi a Uniunii Europene, precum și un certificat de audit cu privire la suma rămasă de rambursat în cadrul operațiunilor de finanțare acoperite de garanție.

               •
                     Explicații detaliate cu privire la prevederile specifice ale propunerii

                  Pe baza evaluării, de către Comisie, a constatărilor evaluării la jumătatea perioadei și a contextului din domeniul de politică vizat, inclusiv a propunerii BEI referitoare la reziliență, principalele modificări ale deciziei pot fi rezumate după cum urmează:

                  -
                        din cauza unor evenimente geopolitice neașteptate, care obligă UE să ofere un sprijin financiar semnificativ și rapid prin intermediul mandatului extern, volumul operațiunilor de finanțare ale BEI după 1,5 ani de la punerea în aplicare a mandatului a afectat puternic unele dintre plafoanele regionale, lăsând în unele regiuni o marjă operațională limitată (Asia; Africa de Sud, Asia Centrală, Europa de Est, Caucazul de Sud). Această situație ar putea limita viitoarele operațiuni ale BEI și ar putea reduce capacitatea mandatului de a răspunde unor posibile provocări viitoare sau priorităților UE din următorii ani. Prin urmare, se propune să se activeze cuantumul suplimentar opțional de 3 miliarde EUR și să se modifice plafoanele aferente repartizării pe regiuni, prevăzute în anexa I la decizie.

                  •
                        adăugarea unui nou obiectiv orizontal de nivel înalt, care să abordeze cauzele profunde ale migrației.

                  •
                        cuantumul suplimentar opțional de 3 miliarde EUR va include un cuantum de 1,4 miliarde EUR corespunzător Inițiativei BEI pentru reziliență (cel de-al doilea element fundamental) pentru operațiunile care implică actori publici. Acest cuantum de 1,4 miliarde EUR va fi distribuit între regiunile din țările aflate în faza de preaderare și din țările mediteraneene.

                  •
                        creșterea plafonului global cu 2,3 miliarde EUR pentru operațiunile de finanțare ale BEI pentru sectorul privat (cel de-al treilea element fundamental) care se aplică proiectelor în sprijinul refugiaților și/sau al comunităților-gazdă. Acest cuantum va fi distribuit, pe baza previziunilor BEI, între regiunile din țările aflate în faza de preaderare și din țările mediteraneene. În acest context, și pentru cuantumul menționat, acoperirea garanției UE pentru operațiunile respective se extinde la toate plățile datorate BEI, dar neîncasate de aceasta („garanție generală”) și nu se limitează la garanția de risc politic, cum este cazul în prezent în temeiul deciziei. Se va stabili un preț pentru garanția generală a UE referitoare la acest nou mandat. Veniturile vor fi vărsate Fondului de garantare pentru acțiuni externe. Plafonul maxim al operațiunilor BEI acoperite de garanția UE este, prin urmare, majorat la 32,3 miliarde EUR.

                  •
                        în ceea ce privește cadrul său de măsurare a rezultatelor, BEI trebuie să elaboreze și să pună în aplicare indicatori pentru proiecte care oferă un răspuns strategic în vederea abordării cauzelor profunde ale migrației. Raportul anual al Comisiei către Parlamentul European și Consiliu cu privire la operațiunile de finanțare ale BEI include o evaluare a impactului operațiunilor de finanțare, de către BEI, a acestui răspuns strategic.

                  •
                        revizuirea listei țărilor eligibile: eliminarea țărilor cu venituri ridicate și cu un rating foarte bun („high-investment grade”) precum Brunei, Islanda, Israel, Singapore, Chile și Coreea de Sud din lista țărilor eligibile, precum și eliminarea Regiunilor Administrative Speciale ale Republicii Populare Chineze (RAS) Hong Kong și Macao. În plus, Iranul se adaugă la lista regiunilor și a țărilor potențial eligibile (în anexa II la decizie).

                     Este introdusă o trimitere la Acordul de la Paris adoptat în temeiul Convenției-cadru a Națiunilor Unite asupra schimbărilor climatice. Volumul operațiunilor BEI pentru atenuarea schimbărilor climatice și adaptarea la acestea ar trebui să contribuie la creșterea, de la 25 % la 35 % până în 2020, a proporției împrumuturilor acordate de BEI pentru sprijinirea investițiilor legate de schimbările climatice în țările în curs de dezvoltare. În cursul perioadei vizate de decizie, în conformitate cu noile priorități ale mandatului, volumul minim al acestor operațiuni ar trebui să continue să reprezinte 25 % din totalul operațiunilor de finanțare ale BEI. În același timp, BEI ar trebui să vizeze menținerea performanței actuale ridicate. Se propune ca BEI să sporească dimensiunea adaptativă a contribuției sale la proiectele care vizează schimbările climatice.

                     Plafonul pentru realocări între regiuni este mărit de la 10 % la 20 %, în cazul în care vizează necesitatea de a răspunde unor urgențe și unor situații de criză care ar putea apărea pe parcursul perioadei mandatului și care sunt recunoscute drept priorități înalte ale politicii externe a UE. Această realocare nu se aplică cuantumului de 2,3 miliarde EUR aferent mandatului de acordare de împrumuturi pentru sectorul privat și nici cuantumului de 1,4 miliarde EUR aferent proiectelor derulate de sectorul public care abordează cauzele profunde ale migrației.

               •
                     Sprijinul acordat de BEI IMM-urilor din Uniune trebuie să fie consolidat (internaționalizarea întreprinderilor din UE).

               •
                     Se subliniază contribuția directă a BEI, în cadrul mandatului său, la realizarea unor obiective de dezvoltare durabilă (ODD).

               2016/0275 (COD)

               Propunere de

               DECIZIE A PARLAMENTULUI EUROPEAN ŞI A CONSILIULUI

               de modificare a Deciziei nr. 466/2014/UE de acordare a unei garanții a UE Băncii Europene de Investiții pentru pierderile rezultate din operațiuni de finanțare care sprijină proiecte de investiții în afara Uniunii

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolele 209 și 212,

               având în vedere propunerea Comisiei Europene,

               după transmiterea proiectului de act legislativ către parlamentele naționale,

               hotărând în conformitate cu procedura legislativă ordinară,

               întrucât:

               (1)Comunitatea internațională se confruntă cu o criză fără precedent a refugiaților, situație care necesită solidaritate, mobilizarea eficientă a resurselor financiare și abordarea și depășirea provocărilor existente în mod coordonat. Toate părțile implicate trebuie să colaboreze pentru a aplica politici durabile, pe termen mediu și lung și să utilizeze eficient procesele și programele existente pentru a sprijini inițiativele care contribuie la abordarea cauzelor profunde ale migrației.

               (2)Ar trebui dezvoltat, cu țări terțe, un nou cadru de parteneriat orientat spre rezultate, care să țină cont de toate politicile și instrumentele Uniunii. Ca parte a acestui nou cadru de parteneriat, ar trebui instituit Planul de investiții externe, pentru a sprijini investițiile în regiunile din afara Uniunii, contribuind în același timp la atingerea obiectivului de dezvoltare durabilă. Acesta ar trebui, de asemenea, să îndeplinească obiectivele din Agenda 2030 pentru dezvoltare durabilă și obiectivele urmărite de alte instrumente de finanțare pentru acțiuni externe.

               (3)Propunerea Băncii Europene de Investiții (BEI) de a contribui la Planul de investiții externe (PIE) prin intermediul Inițiativei BEI pentru reziliență în vecinătatea sudică și în Balcanii de Vest („Inițiativa BEI pentru reziliență”) a fost aprobată de Consiliul European la 28 iunie 2016.

               (4)O componentă esențială a Inițiativei BEI pentru reziliență este extinderea, atât în termeni cantitativi, cât și calitativi, a mandatul BEI de acordare a împrumuturilor externe. Acest lucru ar trebui să îi permită Băncii Europene de Investiții să contribuie rapid la obiectivele PIE, în special prin furnizarea de finanțare suplimentară beneficiarilor din sectorul privat.

               (5)Complementaritatea Inițiativei BEI pentru reziliență cu celelalte componente ale PIE trebuie să fie asigurată prin intermediul Consiliului strategic al Fondului european pentru dezvoltare durabilă, în cadrul căruia BEI va avea un reprezentant cu drepturi depline.

               (6)În plus, în conformitate cu concluziile Consiliului European, BEI ar trebui să prezinte Consiliului operațional al Facilității de investiții pentru vecinătate componenta referitoare la sectorul privat a Inițiativei BEI pentru reziliență drept prima componentă de investiții în cadrul PIE.

               (7)Prin Decizia 466/2014/UE a Parlamentului European și a Consiliului
                  3
                a fost acordată BEI o garanție bugetară pentru operațiunile de finanțare realizate în afara Uniunii.

               (8)În conformitate cu articolul 19 din Decizia nr. 466/2014/UE, Comisia, în cooperare cu BEI, a pregătit un raport la jumătatea perioadei, prin care se evaluează aplicarea acestei decizii pe baza unei evaluări externe independente.

               (9)Pentru a permite mandatului BEI de acordare a împrumuturilor externe să răspundă potențialelor provocări viitoare și priorităților Uniunii, precum și pentru a aduce un răspuns strategic, care să abordeze cauzele profunde ale migrației, plafonul maxim pentru operațiunile de finanțare ale BEI acoperite de garanția UE ar trebui să fie mărit la 32 300 000 000 EUR, deblocând cuantumul suplimentar opțional în valoare de 3 000 000 000 EUR. În temeiul mandatului general, cuantumul de 1 400 000 000 EUR ar trebui alocat pentru proiecte din sectorul public care vizează refugiații și comunitățile-gazdă din zonele afectate de criză.

               (10)În cadrul noului mandat privind acordarea de împrumuturi pentru sectorul privat, cuantumul maxim de 2 300 000 000 EUR ar trebui să fie dedicat proiectelor care abordează cauzele profunde ale migrației în cadrul plafonului maxim majorat și ar trebui să beneficieze de garanția generală a Uniunii.

               (11)Abordarea cauzelor profunde ale migrației ar trebui să fie adăugată ca un nou obiectiv al mandatului.

               (12)Ar trebui să fie garantate complementaritatea și coordonarea cu inițiativele Uniunii care abordează cauzele profunde ale migrației, inclusiv cu sprijinul acordat de Uniune pentru reintegrarea durabilă a migranților întorși în țările de origine.

               (13)În urma Acordului de la Paris adoptat în temeiul Convenției-cadru a Națiunilor Unite asupra schimbărilor climatice
                  4
               , BEI ar trebui să vizeze menținerea nivelului actual ridicat al cheltuielilor legate de schimbările climatice în cadrul mandatului de acordare a împrumuturilor externe, ceea ce va contribui la sporirea investițiilor sale legate de schimbările climatice în țările în curs de dezvoltare de la 25 % la 35 % până în 2020.

               (14)Ar trebui stabilit un preț aferent riscului pe care îl reprezintă, pentru bugetul Uniunii, operațiunile de finanțare ale BEI în temeiul mandatului privind acordarea de împrumuturi pentru sectorul privat, iar veniturile obținute în urma stabilirii prețului riscului ar trebui să fie vărsate Fondului de garantare pentru acțiuni externe, pentru a acoperi riscul comercial și pentru a evita distorsionarea pieței.

               (15)În contextul cadrului său de măsurare a rezultatelor pentru proiectele din sectorul public și din sectorul privat, BEI ar trebui să elaboreze și să pună în aplicare un set de indicatori care vizează refugiații și comunitățile-gazdă. Prin urmare, în raportul anual al Comisiei către Parlamentul European și Consiliu cu privire la operațiunile de finanțare ale BEI ar trebui să fie inclusă o evaluare a contribuției operațiunilor de finanțare ale BEI la abordarea cauzelor profunde ale migrației.

               (16)Numai pentru necesitatea de a răspunde unor urgențe și unor situații de criză care ar putea să apară în cursul perioadei mandatului și care sunt recunoscute ca priorități ale politicii externe a Uniunii, plafonul de realocare, de către BEI, între regiuni, pe parcursul mandatului ar trebui să fie majorat de la 10 % la 20 %. Mandatul de acordare de împrumuturi pentru sectorul privat în cuantum de 2 300 000 000 EUR și cuantumul de 1 400 000 000 EUR destinat proiectelor din sectorul public nu pot fi realocate, deoarece obiectivul acestora este acela de a aborda cauzele profunde ale migrației.

               (17)Lista regiunilor și a țărilor eligibile, precum și lista regiunilor și a țărilor potențial eligibile ar trebui să fie modificate pentru a exclude țările cu venituri ridicate și cu un rating de credit ridicat (Brunei, Islanda, Israel, Singapore, Chile și Coreea de Sud). În plus, Iranul trebuie să fie adăugat pe lista regiunilor și a țărilor potențial eligibile.

               (18)Prin urmare, Decizia nr. 466/2014/UE ar trebui modificată în consecință,

               ADOPTĂ PREZENTA DECIZIE:

               Articolul 1

               Decizia nr. 466/2014/UE se modifică după cum urmează:

               (1)
                     Articolul 2 se înlocuiește cu următorul text:

               „Articolul 2

               Plafoane pentru operațiunile de finanțare ale BEI acoperite de garanția UE

               1.
                     Plafonul maxim al operațiunilor de finanțare ale BEI acoperite de garanția UE pentru perioada 2014-2020 nu depășește 32 300 000 000 EUR. Cuantumurile alocate inițial pentru operațiuni de finanțare, dar anulate ulterior nu fac parte din valoarea plafonului.

               Plafonul maxim se defalchează după cum urmează:

               a) un cuantum maxim de 30 000 000 000 EUR în temeiul unui mandat general, din care un cuantum de până la 1 400 000 000 EUR este alocat pentru proiecte din sectorul public în favoarea refugiaților și a comunităților-gazdă;

               b) un cuantum maxim de 2 300 000 000 EUR în temeiul unui mandat privind acordarea de împrumuturi pentru sectorul privat, pentru proiecte care abordează cauzele profunde ale migrației.

               2.
                     Cuantumurile maxime în temeiul mandatului general și al mandatului privind acordarea de împrumuturi pentru sectorul privat, menționate la alineatul (1), se defalchează pe plafoane și subplafoane regionale, conform anexei I. În cadrul plafoanelor regionale, BEI asigură în mod progresiv o repartizare echilibrată pe țări, în regiunile aflate sub acoperirea garanției UE.”;

               (2)
                     Articolul 3 se modifică după cum urmează:

               a) la alineatul (1) se adaugă litera (d), după cum urmează:

               „d)
                     răspunsul strategic în vederea abordării cauzelor profunde ale migrației.”;

               b)
                     la alineatul (5), primul paragraf se înlocuiește cu următorul text:

               „Pentru a se asigura că investițiile sectorului privat au impact maxim asupra dezvoltării, BEI depune eforturi pentru a consolida sectorul privat local în țările beneficiare, prin sprijinirea investițiilor locale, astfel cum se prevede la alineatul (1) litera (a). Operațiunile de finanțare ale BEI care sprijină obiectivele generale prevăzute la alineatul (1) vizează, de asemenea, consolidarea sprijinului acordat proiectelor de investiții ale IMM-urilor din Uniune. Pentru a monitoriza în mod eficace utilizarea fondurilor în beneficiul IMM-urilor în cauză, BEI stabilește și menține cerințe contractuale adecvate care impun obligații standard de raportare atât pentru intermediarii financiari, cât și pentru beneficiari.”;

               c)
                     alineatele (7) și (8) se înlocuiesc cu următorul text:

               „7.
                     Operațiunile de finanțare ale BEI care sprijină obiectivele generale stabilite la alineatul (1) litera (c) sprijină proiectele de investiții privind atenuarea schimbărilor climatice și adaptarea la acestea, care contribuie la obiectivele globale ale Convenției-cadru a Organizației Națiunilor Unite privind schimbările climatice și ale Acordului de la Paris adoptat în temeiul convenției respective, în special prin evitarea sau reducerea emisiilor de gaze cu efect de seră în domeniile energiei din surse regenerabile, eficienței energetice și transportului sustenabil, sau prin sporirea rezistenței la impactul negativ al schimbărilor climatice asupra țărilor, sectoarelor și comunităților vulnerabile.

               Criteriile de eligibilitate pentru proiectele din domeniul combaterii schimbărilor climatice sunt definite în cadrul strategiei BEI de combatere a schimbărilor climatice
                  5
               , care a fost actualizată în 2015. Pe baza metodologiilor elaborate de BEI pentru evaluarea emisiilor de gaze cu efect de seră ale proiectelor și a variațiilor acestor emisii, procedura de evaluare a impactului asupra mediului include o analiză a amprentei de carbon, pentru a determina dacă propunerile de proiecte optimizează îmbunătățirile în termeni de eficiență energetică.

               În cursul perioadei acoperite de prezenta decizie, BEI ar trebui să depună eforturi pentru a menține nivelul actual ridicat al operațiunilor legate de schimbările climatice, iar volumul minim al acestor operațiuni reprezintă cel puțin 25 % din totalul operațiunilor de finanțare ale BEI.

               BEI sporește dimensiunea adaptativă a contribuției sale la proiectele care vizează schimbările climatice.

               8.
                     Operațiunile de finanțare ale BEI care sprijină obiectivele generale stabilite la alineatul 1 litera (d) sprijină proiecte de investiții care abordează cauzele profunde ale migrației, contribuie la reziliența economică pe termen lung și garantează dezvoltarea durabilă în țările beneficiare. Operațiunile de finanțare ale BEI abordează, în principal, nevoile mai mari în materie de infrastructură și de servicii conexe pentru a face față afluxului de migranți și stimulează oportunitățile de încadrare în muncă pentru comunitățile-gazdă și refugiați, pentru a favoriza integrarea economică și pentru a le permite refugiaților să devină independenți.

               Aceste operațiuni de finanțare sprijină:

               a) sectorul privat, în domeniul IMM-urilor, al finanțării întreprinderilor și al microfinanțării;

               b) sectorul public, inclusiv municipalitățile și entitățile din sectorul public, în ceea ce privește infrastructura și serviciile care să răspundă nevoilor sporite în mod semnificativ.”;

               (3)
                     La articolul 8 alineatul (1) se adaugă un al doilea paragraf, după cum urmează:

               „Garanția generală se aplică, de asemenea, operațiunilor de finanțare ale BEI în temeiul mandatului privind acordarea de împrumuturi pentru sectorul privat menționate la articolul 2 alineatul (1) litera (b).”;

               (4)
                     La articolul 10 se adaugă un al treilea paragraf, după cum urmează:

               „Se stabilește un preț aferent riscului pe care îl reprezintă, pentru bugetul Uniunii, operațiunile de finanțare ale BEI în temeiul mandatului privind acordarea de împrumuturi pentru sectorul privat menționat la articolul 2 alineatul (1) litera (b), iar veniturile obținute în urma stabilirii prețului riscului sunt vărsate Fondului de garantare pentru acțiuni externe”;

               (5)
                     La articolul 11, alineatul (1) se modifică după cum urmează:

               a)
                     la litera (b) se adaugă următoarea teză:

               „b)
                     BEI elaborează indicatori pentru proiectele care oferă un răspuns strategic în vederea abordării cauzelor profunde ale migrației;”;

               b)
                     se adaugă litera (j), cu următorul text:

               „(j)
                     „o evaluare a contribuției operațiunilor de finanțare ale BEI la furnizarea unui răspuns strategic, care să abordeze cauzele profunde ale migrației. ”;

               (6)
                     Articolul 20 se înlocuiește cu următorul text:

               Până la 31 decembrie 2021, Comisia prezintă Parlamentului European și Consiliului un raport de evaluare final privind aplicarea prezentei decizii.”

               (7)
                     Anexele I, II, și III se înlocuiesc cu textul din anexele I, II și III la prezenta decizie.

               Articolul 2

               Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

               FIȘĂ FINANCIARĂ LEGISLATIVĂ

               1.
                     CADRUL PROPUNERII/INIȚIATIVEI

                  1.1.
                     Denumirea propunerii/inițiativei

                  1.2.
                     Domeniul (domeniile) de politică în cauză în structura ABM/ABB

                  1.3.
                     Tipul propunerii/inițiativei

                  1.4.
                     Obiectiv(e)

                  1.5.
                     Motivele propunerii/inițiativei

                  1.6.
                     Durata și impactul financiar

                  1.7.
                     Modul (modurile) de gestiune preconizat(e)

               2.
                     MĂSURI DE GESTIUNE

                  2.1.
                     Dispoziții în materie de monitorizare și de raportare

                  2.2.
                     Sistemul de gestiune și de control

                  2.3.
                     Măsuri de prevenire a fraudelor și a neregulilor

               3.
                     IMPACTUL FINANCIAR ESTIMAT AL PROPUNERII/INIȚIATIVEI

                  3.1.
                     Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

                  3.2.
                     Impactul estimat asupra cheltuielilor

                  3.2.1.
                     Sinteza impactului estimat asupra cheltuielilor

                  3.2.2.
                     Impactul estimat asupra creditelor operaționale

                  3.2.3.
                     Compatibilitatea cu actualul cadru financiar multianual

                  3.3.
                     Impactul estimat asupra veniturilor

               FIȘĂ FINANCIARĂ LEGISLATIVĂ

               1.CADRUL PROPUNERII/INIȚIATIVEI

               1.1.Denumirea propunerii/inițiativei

                  Propunere de decizie a Parlamentului European și a Consiliului de modificare a Deciziei 466/2014/UE din 16 aprilie 2014 de acordare a unei garanții a UE Băncii Europene de Investiții pentru pierderile rezultate din operațiuni de finanțare care sprijină proiecte de investiții în afara Uniunii

               1.2.Domeniul (domeniile) de politică în cauză în structura ABM/ABB
                  6

                  Titlul 01 - Afaceri economice și financiare

                  Activitatea ABB: Afaceri economice și financiare internaționale

               1.3.Tipul propunerii/inițiativei

               ◻ Propunerea/inițiativa se referă la o acțiune nouă

               ◻ Propunerea/inițiativa se referă la o acțiune nouă ca urmare a unui proiect-pilot/a unei acțiuni pregătitoare
                  7

               X Propunerea/inițiativa se referă la prelungirea unei acțiuni existente

               ◻ Propunerea/inițiativa se referă la o acțiune reorientată către o acțiune nouă

               1.4.Obiectiv(e)

               1.4.1.Obiectiv(e) strategic(e) multianual(e) al(e) Comisiei vizat(e) de propunere/inițiativă

                  Obiectivul general al activității BEI în afara Uniunii în cadrul mandatului extern este de a sprijini politicile externe ale Uniunii prin finanțarea unor proiecte de investiții relevante în țările partenere prin combinarea garanției de la bugetul UE cu resursele proprii ale BEI.

                  Prin operațiunile sale de finanțare din afara Uniunii acoperite de garanția UE, BEI ar trebui să sprijine o dezvoltare economică, socială și de mediu durabilă în țările partenere al Uniunii și parteneriatul lor cu Uniunea.

                  Obiectivele generale urmărite prin operațiunile de finanțare ale BEI în cadrul mandatului sunt următoarele:

                  a) dezvoltarea sectorului privat local, în special sprijinirea IMM-urilor;

                  b) dezvoltarea infrastructurii sociale, de mediu și economice;

                  c) atenuarea schimbărilor climatice și adaptarea la acestea;

                  d) răspunsul strategic în vederea abordării cauzelor profunde ale migrației.

               1.4.2.Obiectiv(e) specific(e) și activitatea (activitățile) ABM/ABB în cauză

                  Obiectivul specific ABM nr. 2: „Îmbunătățirea profilului UE, a reprezentării sale externe și a legăturii cu BEI și BERD, cu alte instituții financiare internaționale, inclusiv îmbunătățirea reputației UE în cadrul forurilor economice relevante în scopul asigurării unei mai bune convergențe între strategiile și activitățile acestora și prioritățile externe ale Uniunii Europene”.

                  Activitatea (activitățile) ABM/ABB în cauză

                  Titlul 01.03 - Afaceri economice și financiare internaționale

               1.4.3.Rezultatul (rezultatele) și impactul preconizate

                  În contextul pregătirii Deciziei 466/2014/UE, Comisia a efectuat o evaluare a impactului (EI) care însoțește propunerea Comisiei.

                  Deoarece prezenta propunere de modificare a Deciziei 466/2014/UE vizează doar o prelungire a garanției UE și creșterea plafoanelor, ar trebui să nu facă obiectul obligației de a pregăti o evaluare a impactului.

               1.4.4.Indicatori de rezultat și de impact

                  Începând din 2012, BEI a elaborat un cadru de măsurare a rezultatelor și a impactului operațiunilor sale, prin monitorizarea operațională a unui set de indicatori. Cadrul de măsurare a rezultatelor (REM)
                     8
                   îmbunătățește evaluarea ex-ante a rezultatelor preconizate ale proiectului și sporește capacitatea BEI de a raporta rezultatele reale obținute. Cadrul REM arată modul în care împrumuturile acordate de BEI generează realizări, care produc rezultate și care, în timp, au un impact conform obiectivelor mandatului băncii.

                  În plus, progresele înregistrate în direcția îndeplinirii obiectivelor specifice și operaționale ale propunerii sunt monitorizate prin indicatori principali, astfel cum se precizează în secțiunea „Dispoziții în materie de monitorizare și de raportare” de mai jos.

                  [În ceea ce privește finanțarea proiectelor care promovează combaterea schimbărilor climatice:

                  Standardele BEI privind schimbările climatice, care definesc obiectivele BEI referitoare la valoarea adăugată, solicită ca întreaga finanțare a BEI să fie aliniată politicii UE privind schimbările climatice. În special, BEI se angajează:

                  •
                        să aibă un portofoliu de credite mai axat pe schimbările climatice, prin promovarea proiectelor de atenuare a efectelor schimbărilor climatice în diverse sectoare și prin promovarea adoptării de soluții eficiente din punct de vedere energetic în cadrul proiectelor finanțate.

                  •
                        să integreze considerațiile privind riscul climatic în ciclul proiectului și să promoveze proiectele de adaptare sau proiectele cu componente și măsuri de adaptare, pentru a asigura sustenabilitatea pe termen lung.

                  •
                        să evalueze și să raporteze amprenta de carbon a proiectelor de investiții pe care le finanțează, în secțiunea din raportul său anual dedicată emisiilor și economiilor anuale totale de gaze cu efect de seră.

                  •
                        să includă în planul său operațional indicatorii-cheie de performanță din 2009 privind combaterea schimbărilor climatice, cu un obiectiv actual constând într-un procent anual al împrumuturilor de cel puțin 25 %. Procentul se bazează pe un set coerent de definiții referitoare la proiectele legate de schimbările climatice.

                  •
                        să țină cont de valoarea carbonului – atât din punct de vedere financiar, cât și economic – în cerințele și în procesele sale de luare a deciziilor privind finanțările.

                  •
                        să crească transparența, responsabilitatea, mobilizarea și colaborarea cu alte instituții, inclusiv cu IMF-urile, cu instituțiile financiare bilaterale („delegare reciprocă”), ONG-uri, Comisia Europeană și comunitatea academică privind problemele legate de climă.

               1.5.Motivele propunerii/inițiativei

               1.5.1.Cerință (cerințe) de îndeplinit pe termen scurt sau lung

                  Articolul 19 din Decizia 466/2014/UE stipulează: „Până la 31 decembrie 2016, Comisia, în cooperare cu BEI, prezintă Parlamentului European și Consiliului un raport de evaluare la jumătatea perioadei a punerii în aplicare a prezentei decizii în primii ani, însoțit, dacă este cazul, de o propunere de modificare. Raportul la jumătatea perioadei se bazează pe o evaluare externă independentă și pe contribuția din partea BEI.

                  Raportul cuprinde, în special:

                  a)
                        o evaluare a aplicării politicii de alocare;

                  b)
                        o evaluare a rapoartelor BEI și, după caz, recomandări privind modalitatea de îmbunătățire a acestora;

                  c)
                        o evaluare a REM, inclusiv a indicatorilor și criteriilor de performanță, precum și a contribuției acestora la realizarea obiectivelor stabilite de prezenta decizie;

                  d)
                        o evidență detaliată a criteriilor avute în vedere pentru recomandarea privind posibila activare în totalitate sau în parte a cuantumului suplimentar opțional.”

                  În acest scop, un consultant extern a efectuat o evaluare externă independentă, utilizând și informații furnizate de BEI. Raportul Comisiei prezintă evaluarea Comisiei cu privire la rezultatele evaluării externe și rezumă constatările.

               1.5.2.Valoarea adăugată a intervenției UE

                  Operațiunile de finanțare ale BEI în afara Uniunii sunt un instrument foarte vizibil și eficace de sprijinire a acțiunilor externe ale Uniunii. Principalele avantaje ale intervenției BEI în aceste țări, pe lângă contribuția financiară, se referă la transferul expertizei către promotorii de proiecte și aplicarea standardelor UE în materie de mediu, de achiziții publice și de demers social la proiectele finanțate de BEI. Pe lângă avantajele enumerate mai sus, BEI transferă în totalitate beneficiarilor finali avantajele financiare rezultând din garanția UE și din costurile de finanțare atractive ale BEI, sub formă de rate competitive ale dobânzilor.

                  Mandatul acoperit de garanția UE oferă sprijinul politic și financiar necesar din partea UE pentru împrumuturile acordate de BEI în țări și pentru proiecte de investiții care altfel nu ar putea respecta orientările și criteriile standard ale BEI din cauza riscului ridicat.

               1.5.3.Învățăminte desprinse din experiențe anterioare similare

                  Învățămintele desprinse din experiențe anterioare similare au fost luate în considerare în cadrul evaluării impactului, pe care s-a bazat Decizia 466/2014/UE.

                  În plus, decizia prevede obligația Comisiei de a întocmi un raport anual privind activitățile externe ale BEI care implică garanția bugetară a UE. În fiecare an, Comisia trimite Parlamentului European și Consiliului un raport privind punerea în aplicare a activităților externe ale BEI. Ultimul raport anual a fost depus pentru anul calendaristic 2015
                     9
                  . Acesta include:

                  •
                        o evaluare a operațiunilor de finanțare ale BEI la nivel de proiect, sector, țară și la nivel regional;

                  •
                        o evaluare a valorii adăugate, a realizărilor, rezultatelor și impactului pentru dezvoltare estimate ale operațiunilor de finanțare ale BEI, pornind de la raportul anual privind cadrul de măsurare a rezultatelor al BEI;

                  •
                        o evaluare a contribuției operațiunilor de finanțare ale BEI la îndeplinirea obiectivelor de politică externă ale Uniunii și a obiectivelor sale strategice;

                  •
                        o evaluare a avantajului financiar transferat beneficiarilor de operațiuni de finanțare ale BEI;

                  •
                        o evaluare a calității operațiunilor de finanțare ale BEI;

                  •
                        informații detaliate privind cererile de executare a garanției UE;

                  •
                        informații cu privire la volumul finanțărilor destinate schimbărilor climatice și biodiversității,

                  •
                        o descriere a cooperării cu Comisia și alte instituții financiare europene și internaționale, incluzând cofinanțarea.

                  •
                        informații privind urmărirea funcționării memorandumului de înțelegere dintre BEI și Ombudsmanul European.

               1.5.4.Compatibilitatea și posibila sinergie cu alte instrumente corespunzătoare

                  Operațiunile de finanțare ale BEI vor completa activitățile desfășurate în cadrul instrumentelor de asistență externă. Pentru a mări în continuare sprijinul acordat politicilor externe ale Uniunii în fiecare regiune specifică, au fost consolidate legăturile dintre prioritățile BEI și politicile Uniunii. Acest lucru a fost realizat prin instituirea și actualizarea orientărilor operaționale tehnice regionale după adoptarea Deciziei 466/2014/UE. Comisia, împreună cu SEAE și cu BEI, a actualizat orientările operaționale tehnice regionale în mai 2015.

                  Orientările operaționale tehnice regionale vizează consolidarea cadrului de dialog și cooperare între BEI și Comisie. După caz, operațiunile de finanțare ale BEI pot fi combinate în mod util cu resursele bugetare ale UE sub formă de granturi de cofinanțare, de capital de risc, de partajare a riscurilor sau de asistență tehnică pentru pregătirea proiectelor și implementarea sau consolidarea cadrului juridic și de reglementare.

               1.6.Durata și impactul financiar

               X Propunere/inițiativă pe durată limitată

               X
                     Propunere/inițiativă în vigoare de la 1/1/2014 la 31/1/2020

               Operațiunile de finanțare ale BEI pot fi semnate de BEI din 2014 până în 2020.

               X
                     Impact financiar din 2014 până la o dată nedefinită

               1.7.Modul (modurile) de gestiune preconizat(e)
                  10

               X Gestiune directă asigurată de către Comisie

                  Observații

                  În conformitate cu dispozițiile existente, BEI finanțează proiectele de investiții în conformitate cu normele și procedurile proprii. BEI și Comisia modifică Acordul de garantare și Acordul de recuperare care stabilesc dispozițiile și procedurile detaliate.

               2.MĂSURI DE GESTIUNE

               2.1.Dispoziții în materie de monitorizare și de raportare

                  Operațiunile de finanțare ale BEI acoperite de garanția UE sunt gestionate de BEI în conformitate cu propriile sale norme și proceduri, inclusiv măsuri corespunzătoare de audit, control și monitorizare.

                  Mai mult, Consiliul de administrație al BEI, în cadrul căruia Comisia este reprezentată de un administrator și un supleant, aprobă fiecare operațiune de finanțare a BEI și monitorizează administrarea BEI în conformitate cu Statutul ei și cu directivele generale stabilite de Consiliul guvernatorilor.

                  Acordul tripartit între Comisie, Curtea de Conturi și BEI detaliază normele în baza cărora Curtea de Conturi trebuie să efectueze auditurile asupra operațiunilor de finanțare ale BEI acoperite de garanția UE.

                  Se elaborează rapoarte regulate, în conformitate cu prevederile Deciziei nr. 466/2014/UE. Comisia prezintă anual Parlamentului European și Consiliului rapoarte privind executarea mandatului de către BEI. Raportarea rezultatelor se bazează pe un nivel adecvat de agregare a indicatorilor (în conformitate cu cadrul de măsurare a rezultatelor al BEI) pentru întregul portofoliu, în cazul în care acest lucru este posibil, sau pentru un anumit sector. Astfel pot fi selectate proiecte solide aliniate la prioritățile UE, pe baza unor rezultate concrete, și în cazul cărora implicarea BEI va adăuga valoare. În etapa de evaluare, sunt identificați indicatori ai rezultatelor, cu valori de referință și ținte care reflectă rezultatele preconizate în domeniul economic, social și de mediu ale operațiunii. Rezultatele obținute în raport cu criteriile de performanță specificate sunt monitorizate pe întreaga durată de viață a proiectului și sunt raportate în două etape importante: la finalizarea proiectului și la 3 ani după finalizarea proiectului („post-finalizare”) pentru operațiuni directe; la finalul perioadei de investiții și la finalul perioadei aferente fondurilor de investiții în societăți necotate; și la finalul perioadei alocărilor pentru împrumuturi intermediate. Acești indicatori acoperă următoarele domenii: i) suma semnată pe regiune, ii) suma plătită pe regiune, iii) progresele realizate în vederea obținerii unei distribuții echilibrate a activității în funcție de țară, iv) defalcarea activității în funcție de diferitele obiective, v) volumul de creditare a măsurilor de combatere a schimbărilor climatice în raport cu obiectivul de finanțare și impactul asupra reducerii, în valoare absolută și în valoare relativă, a emisiilor de gaze cu efect de seră, vi) numărul de proiecte evaluate în raport cu riscul climatic, vii) numărul și valoarea operațiunilor combinate cu granturi UE și viii) numărul și valoarea operațiunilor cofinanțate cu alte IFI.

                  Mai mult, BEI furnizează Comisiei datele statistice, financiare și contabile despre fiecare dintre operațiunile de finanțare acoperite de garanția UE, necesare pentru îndeplinirea obligațiilor de raportare sau pentru a răspunde solicitărilor Curții de Conturi a Uniunii Europene, precum și un certificat de audit cu privire la suma rămasă de rambursat în cadrul operațiunilor de finanțare acoperite de garanție.

                  Până la 31 decembrie 2021, Comisia prezintă Parlamentului European și Consiliului un raport de evaluare final privind aplicarea prezentei decizii.

               2.2.Sistemul de gestiune și de control

               2.2.1.Riscul (riscurile) identificat(e)

                  Riscul pentru bugetul UE este legat de garanția bugetară acordată BEI de către Uniune pentru operațiunile sale în țările terțe. Garanția prevede o acoperire completă pentru toate plățile neîncasate de BEI pentru operațiunile suverane și subsuverane și doar o acoperire a riscului politic pentru alte operațiuni cu partajarea riscurilor între Uniune și BEI.

                  Propunerea prevede o creștere a plafonului global al operațiunilor de finanțare ale BEI în temeiul garanției UE prin activarea cuantumului opțional în valoare de 3 miliarde EUR menționat în decizie. Decizia de modificare a Comisiei propune și creșterea cu 2,3 miliarde EUR a plafonului global pentru operațiunile de finanțare ale BEI pentru sectorul privat care se aplică proiectelor în sprijinul refugiaților și/sau al comunităților-gazdă. În acest context, acest mandat va beneficia de garanția generală, nu numai de garanția de risc politic. Garanția generală va acoperi operațiunile de finanțare ale BEI pentru sectorul privat ca parte din răspunsul strategic pentru abordarea cauzelor profunde ale migrației.

                  Prin urmare, plafonul global va crește de la 27 miliarde EUR la 32,3 miliarde EUR în perioada 2014-2020.

                  În orice caz, garanția UE este limitată la 65 % din valoarea agregată a creditelor plătite și a garanțiilor acordate, din care se scad sumele rambursate și la care se adaugă toate sumele conexe.

                  Rubrica bugetară („p.m.”) corespunzătoare garanției bugetare pentru împrumuturile acordate de BEI țărilor terțe va fi activată doar în cazul unei executări efective a garanției care nu poate fi integral acoperită de Fondul de garantare pentru acțiuni externe. Deși este foarte puțin probabil să se recurgă astfel la buget (și anume, în afara activelor Fondului de garantare), observațiile asociate liniei bugetare reflectă nevoile de finanțare care ar putea apărea în eventualitatea în care BEI solicită plata pentru o situație de nerambursare acoperită de garanția UE.

                  În 2015 și în prima jumătate a anului 2016, Fondul de garantare a fost solicitat să acopere nerambursări pentru împrumuturi acordate în Siria. În rapoartele anuale prezentate de Comisie Parlamentului European și Consiliului privind garanțiile acoperite de la bugetul general sunt analizați indicatorii riscurilor de țară, aceștia arătând evoluția riscului de nerambursare. Raportul oferă informații privind aspectele cantitative ale riscului suportat de bugetul UE. Cu toate acestea, calitatea riscurilor depinde de tipul de operațiune și de situația debitorilor. Evaluarea riscului din raport se bazează pe informațiile referitoare la situația economică și financiară, ratinguri și alte fapte cunoscute în legătură cu țările cărora li s-au acordat împrumuturi garantate.

               2.2.2.Informații privind sistemul de control intern instituit

                  Comisia răspunde de gestionarea garanției UE. Operațiunile de finanțare ale BEI în contextul propunerii de decizie de modificare sunt efectuate în conformitate cu procedurile standard ale BEI și cu principiile bunei gestiuni bancare. BEI și Comisia încheie un acord care stabilește dispozițiile și procedurile detaliate de implementare a deciziei propuse. A se vedea, de asemenea, secțiunea „Dispoziții în materie de monitorizare și raportare” de mai sus.

               2.2.3.Estimarea costurilor și a beneficiilor controalelor și evaluarea nivelului prevăzut de risc de eroare

                  Nu se aplică

               2.3.Măsuri de prevenire a fraudelor și a neregulilor

                  Principala responsabilitate pentru adoptarea de măsuri antifraudă revine BEI, în special prin aplicarea, în cadrul operațiunilor de finanțare, a „Politicilor BEI de prevenire și luptă împotriva corupției, fraudei, coluziunii, coerciției, spălării banilor și finanțării terorismului în activitățile Băncii Europene de Investiții“. BEI a adoptat o politică ce vizează jurisdicțiile puțin reglementate, netransparente și necooperante.

                  BEI se angajează să mențină, în toate activitățile sale, o politică strictă împotriva fraudei fiscale, a evaziunii fiscale și a practicilor fiscale dăunătoare, inclusiv în situațiile în care împrumuturile se acordă prin intermediari financiari. BEI monitorizează constant progresele înregistrate de standardele internaționale pentru a-ți menține rolul de lider al instituțiilor financiare internaționale în combaterea acestor practici fiscale dăunătoare și pentru a se asigura că politica sa față de jurisdicțiile slab reglementate, netransparente și necooperante ține pasul cu evoluțiile semnificative.

                  Cadrului Grupului BEI pentru combaterea spălării banilor și a finanțării terorismului (AML-CFT), actualizat în 2014 și publicat pe site-ul BEI, stabilește principiile esențiale care reglementează aspectele legate de AML-CFT și de integritate în activitățile Grupului BEI și are drept scop prevenirea asocierii Grupului BEI, a organelor sale de conducere, a personalului și a contrapărților sale cu activități de spălare de bani, de finanțare a terorismului sau alte activități criminale, precum și prevenirea utilizării acestor entități pentru astfel de activități.

               3.IMPACTUL FINANCIAR ESTIMAT AL PROPUNERII/INIȚIATIVEI

               3.1.Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

               Linii bugetare existente

               În ordinea rubricilor din cadrul financiar multianual și a liniilor bugetare.

                        Rubrica din cadrul financiar multianual

                        Linia bugetară

                        Tipul
                        cheltuielilor

                        Contribuție

                        Număr
                        […][Rubrica………………………...……………]

                        Dif./Nedif.
                           11
                        .

                        Țări AELS
                           12

                        Țări candidate
                           13

                        Țări terțe

                        În sensul articolului 21 alineatul (2) litera (b) din Regulamentul financiar

                        4

                        01.0305 Garanția UE pentru împrumuturile

                        și garanțiile la împrumuturi ale BEI pentru operațiuni în

                        țările terțe

                        01.0306 Provizionarea Fondului

                        de garantare

                        Dif./Nedif.

                        NU

                        NU

                        NU

                        NU

                        NU

                        NU

                        NU

                        NU

               3.2.Impactul estimat asupra cheltuielilor

               3.2.1.Sinteza impactului estimat asupra cheltuielilor

               milioane EUR (cu trei zecimale)

                        Rubrica din cadrul financiar
                        multianual

                        Număr

                        Rubrica 4

                        DG: ECFIN

                        Anul

                        2014
                           14

                        Anul
                        2015

                        Anul
                        2016

                        Anul
                        2017

                        Anii

                        2018-2020

                        TOTAL

                        • Credite operaționale

                        Numărul liniei bugetare: 01 0305

                        Angajamente

                        (1)

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

                        Plăți

                        (2)

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

                        p.m.

                        Numărul liniei bugetare: 01 0306

                        Angajamente suplimentare

                        (1a)

                        -

                        -

                        -

                        -

                        + 4

                        + 32

                        + 79

                        + 115

                        Plăți suplimentare

                        (2a)

                        -

                        -

                        -

                        -

                        + 4

                        + 32

                        + 79

                        + 115

                        Credite cu caracter administrativ finanțate din bugetul anumitor programe
                           15

                        Numărul liniei bugetare

                        (3)

                        TOTAL credite
                        pentru DG <…….>

                        Angajamente

                        =1+1a +3

                        -

                        -

                        -

                        -

                        Plăți

                        =2+2a

                        +3

                        -

                        -

                        -

                        -

                        + 4

                        + 32

                        + 79

                        + 115

                        • TOTAL credite operaționale

                        Angajamente

                        (4)

                        -

                        -

                        -

                        -

                        + 4

                        + 32

                        + 79

                        + 115

                        Plăți

                        (5)

                        -

                        -

                        -

                        -

                        + 4

                        + 32

                        + 79

                        + 115

                        • TOTAL credite cu caracter administrativ finanțate din bugetul anumitor programe

                        (6)

                        TOTAL credite
                        în cadrul RUBRICII 4
                           din cadrul financiar multianual

                        Angajamente

                        =4+ 6

                        -

                        -

                        -

                        -

                        + 4

                        + 32

                        + 79

                        + 115

                        Plăți

                        =5+ 6

                        -

                        -

                        -

                        -

                        + 4

                        + 32

                        + 79

                        + 115

                        Rubrica din cadrul financiar
                        multianual

                        5

                        „Cheltuieli administrative” Nu există costuri administrative suplimentare

               milioane EUR (cu trei zecimale)

                        Anul
                        N

                        Anul
                        N+1

                        Anul
                        N+2

                        Anul
                        N+3

                        A se introduce atâția ani câți sunt considerați necesari pentru a reflecta durata impactului (cf. punctul 1.6)

                        TOTAL

                        DG: <…….>

                        • Resurse umane

                        • Alte cheltuieli administrative

                        TOTAL DG <…….>

                        Credite

                        TOTAL credite
                        pentru RUBRICA 5
                           din cadrul financiar multianual

                        (Total angajamente = Total plăți)

               milioane EUR (cu trei zecimale)

                        Anul
                        2014

                        Anul
                        2015

                        Anul
                        2016

                        Anul
                        2017

                        Anii

                        2018 – 2020

                        TOTAL

                        TOTAL credite
                        în cadrul RUBRICILOR 1-5
                           din cadrul financiar multianual

                        Angajamente

                        -

                        -

                        -

                        -

                        + 4

                        + 32

                        + 79

                        + 115

                        Plăți

                        -

                        -

                        -

                        -

                        + 4

                        + 32

                        + 79

                        + 115

               3.2.2.Impactul estimat asupra creditelor operaționale

               X
                     Propunerea/inițiativa implică utilizarea de credite operaționale, conform explicațiilor de mai jos:

               Credite de angajament în milioane EUR (cu trei zecimale)

                        A se indica obiectivele și realizările

                        ⇩

                        Anul
                        2014

                        Anul
                        2015

                        Anul
                        2016

                        Anul
                        2017

                        Anii

                        2018 – 2020

                        TOTAL

                        REALIZĂRI

                        Tip
                           16

                        Costuri medii

                        Nr.

                        Costuri

                        Nr.

                        Costuri

                        Nr.

                        Costuri

                        Nr.

                        Costuri

                        Nr.

                        Costuri

                        Nr.

                        Costuri

                        Nr.

                        Costuri

                        Nr. total

                        Costuri totale

                        OBIECTIVUL SPECIFIC NR. 2

                        Îmbunătățirea profilului UE, a reprezentării sale externe și a legăturii cu BEI și BERD, cu alte instituții financiare internaționale și foruri economice relevante, în scopul asigurării unei mai bune convergențe între strategiile și activitățile acestora și prioritățile externe ale Uniunii Europene

                        -

                        -

                        -

                        -

                        + 4

                        + 32

                        + 79

                        + 115

                        Subtotal pentru obiectivul specific nr. 2

                        -

                        -

                        -

                        -

                        + 4

                        + 32

                        + 79

                        + 115

                        COSTURI TOTALE

                        -

                        -

                        -

                        -

                        + 4

                        + 32

                        + 79

                        + 115

               Impactul estimat asupra creditelor operaționale poate fi rezumat astfel:

               • 01 0305 - „Garanția UE pentru împrumuturile și garanțiile la împrumuturi ale BEI pentru operațiuni în țările terțe”

               Rubrica bugetară („p.m.”) corespunzătoare garanției bugetare pentru împrumuturile acordate de BEI țărilor terțe va fi activată doar în cazul unei executări efective a garanției care nu poate fi integral acoperită de Fondul de garantare.

               • 01 0306 – „Provizionarea Fondului de garantare”

               Fondul de garantare pentru acțiuni externe trebuie să fie provizionat în conformitate cu Regulamentul privind Fondul de garantare [Regulamentul (CE, Euratom) nr. 480/2009 al Consiliului]. Conform acestui regulament, împrumuturile sunt provizionate pe baza sumei rămase de rambursat la sfârșitul anului. Suma provizionului se calculează la începutul anului „n” ca diferență dintre suma-țintă (9 % din suma rămasă de rambursat) și activele nete ale fondului la finalul anului „n-1”. Această sumă se introduce în anul „n” în proiectul de buget pentru „n+1” și se varsă efectiv Fondului de garantare printr-o singură tranzacție la începutul anului „n+1” din linia bugetară 01 0306.

               Fondul de garantare acoperă și asistența macrofinanciară și împrumuturile Euratom, care nu intră sub incidența deciziei propuse. Prin urmare, nevoile bugetare estimate țin cont atât de operațiunile semnate existente, cât și de potențiale noi operațiuni în temeiul acestor două activități. Nevoile anuale efective de provizionare a Fondului de garantare în perioada 2014-2020 vor depinde în cele din urmă de ritmul efectiv al semnăturilor, al plăților și al rambursărilor aferente împrumuturilor pentru cele trei activități, precum și de evoluția activelor Fondului de garantare.

               Tabelul de mai jos scoate în evidență activitățile privind acțiunile externe preconizate acoperite de Fondul de garantare pentru perioada 2014-2026 (volumul semnăturilor și al plăților).

               Previziunea sumelor rămase de rambursat (32,3 miliarde EUR) în perioada 2014-2026 în ceea ce privește împrumuturile BEI, AMF și Euratom

                        TOTAL SUME RĂMASE DE RAMBURSAT (BEI + AMF + EURATOM)

                        Sfârșitul anului 2014

                        Sfârșitul anului 2015

                        Sfârșitul anului 2016

                        Sfârșitul anului 2017

                        Sfârșitul anului 2018

                        Sfârșitul anului 2019

                        Sfârșitul anului 2020

                        Sfârșitul anului 2021

                        Sfârșitul anului 2022

                        Sfârșitul anului 2023

                        Sfârșitul anului 2024

                        Sfârșitul anului 2025

                        Sfârșitul anului 2026

                        Sume rămase de rambursat

                        26 353

                        28 451

                        30 744

                        32 730

                        35 198

                        36 654

                        37 713

                        38 278

                        37 981

                        36 841

                        34 568

                        32 562

                        30 320

               Diminuarea sumei rămase de rambursat începând cu 2021 este legată de lipsa previziunilor pentru următorul mandat al BEI

               3.2.3.Compatibilitatea cu actualul cadru financiar multianual

               X
                     Propunerea/inițiativa necesită o reprogramare a rubricii corespunzătoare din cadrul financiar multianual.

                  Nevoile bugetare suplimentare estimate sunt indicate în secțiunea de mai sus „Impactul estimat asupra cheltuielilor” (115 milioane EUR pentru perioada 2018-2020) și vor fi acoperite prin redistribuire în cadrul rubricii 4 sau, în ultimă instanță, prin recurgerea la marja nealocată.

               3.3.Impactul estimat asupra veniturilor

               X
                     Propunerea/inițiativa are următorul impact financiar:

               ◻
                     asupra resurselor proprii

               X
                     asupra diverselor venituri

               milioane EUR (cu trei zecimale)

                        Linia bugetară pentru venituri:

                        Credite disponibile pentru exercițiul financiar în curs

                        Impactul propunerii/inițiativei
                           17

                        Anul
                        N

                        Anul
                        N+1

                        Anul
                        N+2

                        Anul
                        N+3

                        A se introduce atâția ani câți sunt considerați necesari pentru a reflecta durata impactului (cf. punctul 1.6)

                        Articolul ………….

               Pentru diversele venituri alocate, a se preciza linia bugetară (liniile bugetare) de cheltuieli afectată (afectate).

                  Dacă Fondul de garantare depășește suma-țintă, excedentul se varsă la bugetul general.

                  Metoda de calculare a impactului posibil asupra veniturilor este descrisă în detaliu în secțiunea de mai sus intitulată „Impactul estimat asupra creditelor operaționale” privind mecanismul de funcționare a Fondului de garantare.

                     (1)
                  COM(2016) 385 din 7.6.2016.

                     (2)
                  Evaluarea Fondului de garantare pentru acțiuni externe, publicată la adresa: http://ec.europa.eu/dgs/economy_finance/evaluation/completed/index_en.htm

                     (3)
                  Decizia nr. 466/2014/UE a Parlamentului European și a Consiliului din 16 aprilie 2014 de acordare a unei garanții a UE Băncii Europene de Investiții pentru pierderile rezultate din operațiuni de finanțare care sprijină proiecte de investiții în afara Uniunii (JO L 135, 8.5.2014, p. 1).

                     (4)
                  Decizia (UE) 2016/590 a Consiliului din 11 aprilie 2016 privind încheierea, în numele Uniunii Europene, a Acordului de la Paris adoptat în temeiul Convenției-cadru a Organizației Națiunilor Unite asupra schimbărilor climatice (JO L 103, 19.4.2016, p. 1).

                     (5)
                  „Strategia BEI de combatere a schimbărilor climatice – Mobilizarea de finanțare pentru tranziția către o economie cu emisii reduse de carbon și rezistentă la schimbările climatice” adoptată de BEI la 22 septembrie 2015.

                     (6)
                  ABM (activity based management): gestiune pe activități; ABB (activity-based budgeting): întocmirea bugetului pe activități.

                     (7)
                  Astfel cum sunt menționate la articolul 54 alineatul (2) litera (a) sau (b) din Regulamentul financiar.

                     (8)

                     http://www.eib.org/projects/cycle/monitoring/rem.htm

                     (9)
                  SWD (2016) XXX final din XX.XX.2016

                     (10)
                  Explicațiile privind modurile de gestiune, precum și trimiterile la Regulamentul financiar sunt disponibile pe site-ul BudgWeb:

                     http://www.cc.cec/budg/man/budgmanag/budgmanag_en.html

                     (11)
                  Dif. = credite diferențiate / Nedif. = credite nediferențiate.

                     (12)
                  AELS: Asociația Europeană a Liberului Schimb.

                     (13)
                  Țările candidate și, după caz, țările potențial candidate din Balcanii de Vest.

                     (14)
                  Anul N este anul în care începe punerea în aplicare a propunerii/inițiativei.

                     (15)
                  Asistență tehnică și/sau administrativă și cheltuieli de sprijin pentru punerea în aplicare a programelor și/sau a acțiunilor UE (fostele linii „BA”), cercetare indirectă și cercetare directă.

                     (16)
                  Realizările se referă la produsele și serviciile care vor fi furnizate (de ex.: numărul de schimburi de studenți finanțate, numărul de km de străzi construiți etc.).

                     (17)
                  În ceea ce privește resursele proprii tradiționale (taxe vamale, cotizații pentru zahăr), sumele indicate trebuie să fie sume nete, și anume sume brute după deducerea unei cote de 25 % pentru costuri de colectare.

    ---documentbreak---

               COMISIA EUROPEANĂ
            Bruxelles, 14.9.2016
            COM(2016) 583 final
            ANEXĂ
            Plafoane regionale
            la
            Propunerea de Decizie a Parlamentului European și a Consiliului
            de modificare a Deciziei nr. 466/2014/UE a Parlamentului European și a Consiliuluidin 16 aprilie 2014 de acordare a unei garanții a UE Băncii Europene de Investiții pentru pierderile rezultate din operațiuni de finanțare care sprijină proiecte de investiții în afara Uniunii

               PLAFOANE REGIONALE

               A. Țări aflate în faza de preaderare: 9 679 000 000 EUR, din care 9 239 000 000 EUR în cadrul mandatului general și 440 000 000 EUR în cadrul mandatului de acordare de împrumuturi sectorului privat.

               B. Țări vizate de politica de vecinătate și de parteneriat: 18 374 000 000 EUR, cuantum defalcat în următoarele subplafoane:

               i) țările mediteraneene: 12 366 000 000 EUR, din care 10 506 000 000 EUR în cadrul mandatului general și 1 860 000 000 EUR în cadrul mandatului de acordare de împrumuturi sectorului privat.

               ii) Europa de Est, Caucazul de Sud și Rusia: 6 008 000 000 EUR;

               C. Asia și America Latină: 3 785 000 000 EUR, cuantum defalcat în următoarele subplafoane:

               i) America Latină: 2 543 000 000 EUR;

               ii) Asia: 1 040 000 000 EUR;

               iii) Asia Centrală: 202 000 000 EUR;

               D. Africa de Sud: 462 000 000 EUR.

               Organismele de conducere ale BEI pot decide, după consultarea Comisiei, să realoce, în limitele plafonului global fix, un cuantum de până la 20 % din plafoanele subregionale, în interiorul regiunilor, și de până la 20 % din plafoanele regionale între regiuni. Cuantumul total de 2 300 000 000 EUR alocat în cadrul mandatului de acordare de împrumuturi sectorului privat la punctele A și B nu se modifică.

    ---documentbreak--- NA ---documentbreak---

               COMISIA EUROPEANĂ
            Bruxelles, 14.9.2016
            COM(2016) 583 final
            ANEXĂ
            Regiuni și țări potențial eligibile
            la
            Propunerea de Decizie a Parlamentului European și a Consiliului
            de modificare a Deciziei nr. 466/2014/UE a Parlamentului European și a Consiliului din 16 aprilie 2014 de acordare a unei garanții a UE Băncii Europene de Investiții pentru pierderile rezultate din operațiuni de finanțare care sprijină proiecte de investiții în afara Uniunii

               REGIUNI ȘI ȚĂRI POTENȚIAL ELIGIBILE

               A. Țări aflate în faza de preaderare

               1. Țări candidate

               Albania, fosta Republică iugoslavă a Macedoniei, Muntenegru, Serbia, Turcia

               2. Țări potențial candidate

               Bosnia și Herțegovina, Kosovo

               B. Țări vizate de politica de vecinătate și de parteneriat

               1. Țări mediteraneene

               Algeria, Egipt, Iordania, Liban, Libia, Maroc, Palestina, Siria, Tunisia

               2. Europa de Est, Caucazul de Sud și Rusia

                  Europa de Est: Belarus, Republica Moldova, Ucraina

                  Caucazul de Sud: Armenia, Azerbaidjan, Georgia

                  Rusia

               C. Asia și America Latină

               1. America Latină

               Argentina, Bolivia, Brazilia, Columbia, Costa Rica, Cuba, Ecuador, El Salvador, Guatemala, Honduras, Mexic, Nicaragua, Panama, Paraguay, Peru, Uruguay, Venezuela

               2. Asia

               Afganistan, Bangladesh, Bhutan, Cambodgia, China, India, Indonezia, Iran, Irak, Laos, Malaysia, Maldive, Mongolia, Myanmar/Birmania, Nepal, Pakistan, Filipine, Sri Lanka, Taiwan, Thailanda, Vietnam, Yemen

               3. Asia Centrală

               Kazahstan, Kârgâzstan, Tadjikistan, Turkmenistan, Uzbekistan

               D. Africa de Sud

                  Africa de Sud

    ---documentbreak--- NA ---documentbreak--- NA ---documentbreak---

               COMISIA EUROPEANĂ
            Bruxelles, 14.9.2016
            COM(2016) 583 final
            ANEXĂ
            Regiuni și țări eligibile
            la
            Propunerea de Decizie a Parlamentului European și a Consiliului
            de modificare a Deciziei nr. 466/2014/UE a Parlamentului European și a Consiliuluidin 16 aprilie 2014 de acordare a unei garanții a UE Băncii Europene de Investiții pentru pierderile rezultate din operațiuni de finanțare care sprijină proiecte de investiții în afara Uniunii

               REGIUNI ȘI ȚĂRI ELIGIBILE

               A. Țări aflate în faza de preaderare

               1. Țări candidate

               Albania, fosta Republică iugoslavă a Macedoniei, Muntenegru, Serbia, Turcia

               2. Țări potențial candidate

               Bosnia și Herțegovina, Kosovo

               B. Țări vizate de politica de vecinătate și de parteneriat

               1. Țări mediteraneene

               Algeria, Egipt, Iordania, Liban, Libia, Maroc, Palestina, Tunisia

               2. Europa de Est, Caucazul de Sud și Rusia

                  Europa de Est: Belarus, Republica Moldova, Ucraina

                  Caucazul de Sud: Armenia, Azerbaidjan, Georgia

                  Rusia

               C. Asia și America Latină

               1. America Latină

               Argentina, Bolivia, Brazilia, Columbia, Costa Rica, Ecuador, El Salvador, Guatemala, Honduras, Mexic, Nicaragua, Panama, Paraguay, Peru, Uruguay, Venezuela

               2. Asia

               Bangladesh, Bhutan, Cambodgia, China, India, Indonezia, Irak, Laos, Malaysia, Maldive, Mongolia, Myanmar/Birmania, Nepal, Pakistan, Filipine, Sri Lanka, Thailanda, Vietnam, Yemen

               3. Asia Centrală

               Kazahstan, Kârgâzstan, Tadjikistan, Turkmenistan, Uzbekistan

               D. Africa de Sud

               Africa de Sud